Publication: Magyar Közlöny
Issue: MK-2003-108 (Year: 2003, Number: 108)
Era: 1990-2004
Section: [31/1993. (V. 21.) AB határozat, ABH 1993, 242.]
Paragraph Index: 111

[31/1993. (V. 21.) AB határozat, ABH 1993, 242.] Az elbírált esetben az indítvány tartalma alapján eldöntendõ kérdés kizárólag az, hogy a Tv. 191. § a) pontjának a „munkavállalói járulékot és számított személyi jövedelemadó-elõleget;” szövegrésze ütközik-e az Alkotmány 70/A. § (1) bekezdése rendelkezéseivel. Annak eldöntése, hogy az indítványra okot adó ügyben a kártérítés összegének mikénti meghatározása egyébként megfelel-e a törvényi elõírásoknak, a jogalkalmazás, végsõ soron a bíróság hatáskörébe tartozik. A Tv. abból indul ki, hogy a Honvédség a felelõssége alapján az állomány tagjának elmaradt jövedelmét köteles megtéríteni. Az elmaradt jövedelem megállapításánál az átlagkeresetet kell figyelembe venni. A Tv. értelmében a havi átlagkereset összegének megállapításánál az esedékesség idõpontjában érvényes alapilletmény és illetménykiegészítés, valamint az utolsó 4 naptári negyedévben (irányadó idõszak) kifizetett illetménypótlék, jutalom és külön juttatás együttes összegének egyhavi átlagát kell alapul venni [118. § (1) bekezdés]. Az Mt., a Ktv., a Kjt. és az Üsztv. rendelkezései értelmében szintén a munkabérhez, illetményhez kötõdõ átlagkeresetet kell alapul venni az elmaradt munkabér, illetmény megállapításánál a munkáltató kártérítési felelõsségénél. Az Mt., a Ktv., a Kjt. és az Üsztv. nem írja elõ azt, hogy az elmaradt munkabérre, illetményre esõ munkavállalói járulékot és számított személyi jövedelemadó elõleget is a kártérítés kiszámításánál a kár összegébõl le kell vonni. A Tv. támadott szabálya a kár összegének meghatározása vonatkozásában a más munkavállalókra irányadó szabályokhoz képest eltérõ rendelkezéseket tartalmaz. Az Alkotmány 70/A. §-a az azonos szabályozási kör alá vont alanyok közötti olyan alkotmányos indok nélkül tett különbségtételt tilalmazza, amelynek következtében egyes jogalanyok hátrányos helyzetbe kerülnek (1827/B/1991. AB határozat, ABH 1992, 531.). Az Szja tv. értelmében a számított adó az összevont adóalap után az adótábla szerint megállapított adó. Az összevont adóalap adóját a számított adóból kell meghatározni, a törvény rendelkezéseinek figyelembevételével. Az Szja tv. ezenkívül tartalmaz az összevont adóalap adóját csökkentõ kedvezményeket is. A befizetendõ adó az Szja tv. értelmében az összevont adóalap adójának a kedvezmények levonása után fennmaradó része. Mindezekbõl az következik, hogy a számított adó és a befizetendõ adó összege egymástól eltérhet. Az, hogy a támadott szabály már a kártérítés összegének meghatározásánál is a számított személyi jövedelemadóelõleget levonni rendeli, hátrányos a károsultra nézve. Ez még akkor is így van, ha a kártérítés így kiszámított összege után személyi jövedelemadót nem kellene fizetnie. Olyan 2003/108. szám szabály azonban, amely ezt elõírja, nincs. A jövedelmet pótló kártérítés összege az Szja tv. értelmében nem adómentes. A kifejtettek szerint a számított személyi jövedelemadó-elõleg levonása a károsultra nézve hátrányos, mert egyrészt a kártérítés összege a vizsgált körben nem adómentes bevétel, másrészt a károsult által ténylegesen fizetendõ adó számos körülménytõl függõen kevesebb is lehet, mint az Tv. 191. § a) pontja szerinti számított személyi jövedelemadó-elõleg. A Tv. rendelkezései értelmében a kár összegének meghatározásánál az átlagkeresetbõl kell kiindulni. Az átlagkereset összege tartalmazza az átlagkeresetet terhelõ közterheket is. A Tv. 191. § a) pontja a kártérítés összegének meghatározásánál az átlagkeresetet terhelõ egyes közterhek levonását rendeli el. Ezek között — ellentétben az Mt., a Ktv., a Kjt. és az Üsztv. szabályaival — szerepel a számított személyi jövedelemadó-elõlegen kívül a munkavállalói járulék is.

Source: https://magyarkozlony.hu/hivatalos-lapok/bd0b9714b60c518d0e7bc9d1e2b877a959796e8b/dokumentumok/33f7342d359cb91144b1d76b51a41312d022a852/letoltes